Die SBA se koorfees: Afrikaans Sing! | LitNet
Tuis > Portale > Stigting vir Bemagtiging deur Afrikaans-portaal
Die SBA se koorfees: Afrikaans Sing!
Nelmari Kemp Stigting vir Bemagtiging deur Afrikaans-portaal 2016-09-08
Die Stigting vir Bemagtiging deur Afrikaans (SBA) het op 28 Augustus 'n koorfees in die Kunstekaapteater gehou. Nelmari Kemp, operasionele programbestuurder van die SBA, het met die projekbestuurder van die Afrikaans Sing!-projek, René Arendse, oor dié feestelike sanggeleentheid gesels.
René Arendse, projekbestuurder van Afrikaans Sing!
Wat was die motivering agter die Afrikaans Sing!-geleentheid?
Tans is daar heelwat Afrikaanse koorkompetisies, maar 'n gebrek aan koorfeeste. Gevolglik het die SBA gevoel dat 'n geleentheid nodig is om koorsang te vier, maar bowenal om die verskillende klanke en stemme juis in Afrikaans met sang te vier. Op grond van dié oortuiging het die Afrikaans Sing!-inisiatief ontwikkel. Die datum, 28 Augustus, was ook nie toevallig nie, aangesien Augustus as Afrikaans-maand bekend staan en 14 Augustus die viering van Afrikaans-dag is. Afrikaans Sing! was egter nie net 'n viering van Nasionale Afrikaans-maand nie, maar ook 'n bewys dat Afrikaans wel die mag het om nasiebou te bevorder en diverse kulture saam te bind, en dat Afrikaans steeds sy plek in ons samelewing kan volstaan.
Hoe is daar besluit watter kore ingesluit moet word?
Die uitgangspunt was juis dat ons kore van verskeie kulture en agtergronde saambring. Groot fokus is geplaas op gemeenskapskore wat andersins nooit geleentheid sou kry om op 'n teaterverhoog op te tree nie. Die deelnemende kore was stemme uit die hart van die gemeenskappe. Die SBA werk jaarliks met uitgesoekte fokusareas en hierdie gebiede is veral by die keuse van kore in ag geneem. Buiten die kore wat die geleentheid bygewoon het, was lede van die betrokke gemeenskappe ook saamgenooi om in die dag se gebeure te kom deel.
Is daar iets wat hierdie geleentheid van ander koorgeleenthede onderskei?
Buiten die feit dat dit nie 'n kompetisie was nie, maar 'n koorfees, was al die koorlede ook gehoorlede en het hulle in die ouditorium gesit en in die ervaring gedeel deur na elkeen van die ander kore te luister. Die geleentheid was ook uniek in die sin dat sewe kore van verskillende moedertaalgroepe en kultuurgroepe as massakoor kon saamsing in die gemeenskaplike taal Afrikaans om die geleentheid af te sluit. Al die kore se optredes is ook deur 'n gebaretaaltolk op treffende wyse vertolk om op dié manier 'n inklusiewe ervaring vir alle gehoorlede te verseker.
Was daar enige terugvoering van deelnemers/gaste wat jou sal bybly?
Die kommentaar van 'n koorlid: "Dankie dat die SBA ons raaksien en ons hoor!"
Wat is die belang/waarde van so 'n geleentheid vir die gemeenskap?
Hierdie projek het die mag om lewens te verander, omdat musiek mense kan verander! Dit is ook 'n bewys dat Afrikaans in al haar gedaantes 'n regmatige plek het en gevier moet word. Afrikaans was die gemene deler van hierdie projek en deur musiek is al haar sprekers met hul unieke kulture en agtergronde saamgebind om die taal te vier.
Die volgende kore was deel van die geleentheid:
1. Suid-Kaap Kinderkoor
2. Graafwater VGK-koor
3. Griekwa Roeperkoor
5. Drakenstein Gebaretaalkoor
6. Jongmanne Maleierkoor
7. Skurweberg Jeugkoor.
Die aktrise Sandra Prinsloo (ook SBA-direksielid) het opgetree as die seremoniemeester vir die geleentheid. In die agtergrond is die massakoor en regs voor die gebaretaaltolk vir die geleentheid, Marsanne Selzer.